钦定古今图书集成/历象汇编/乾象典/第050卷 > 危宿
## 钦定古今图书集成/历象汇编/乾象典/第050卷 > 危宿

按《礼记月令》：“仲夏之月，旦危中。”

孟冬之月，昏危中。

按《星经》：“危三星，主宫室祭祀，土星春夏水，秋冬火。”
按《史记天官书》：北宫元武虚危，危为盖屋。

〈注〉索隐曰：宋均云“危上一星高，旁两星隋下，似乎盖屋也。”《正义》曰：“盖屋二星，在危南，主天子所居宫室之官也。危为架屋，自有星，恐文误也。”

按：《汉书天文志》同。

按《晋书天文志》：“危三星，主天府天市架屋。”

按《隋书天文志》：“危三星，主天府天库架屋。”

按《宋史天文志》：“危宿三星，在天津东南，为天子宗庙
祭祀，又为天子土功，又主天府天市架屋受藏之事。”
汉永元铜仪，以危为十六度，唐开元游仪十七度。旧
去极九十七度，距南星去极九十八度，在赤道外七
度。

按《观象玩占》，“危三星曰天府，一曰天市，土星也，主坟
墓宫室祭祀，主架屋天子庙堂也。又为百姓之市。其
南下九尺，为日月五星。中道虚危者，天子礼堂，亦为
冢宰之官，主天下死丧哭泣之事。”